section_heading: Posljedice
paragraph_text: Međutim, do danas još uvijek nije pronađen niti jedan egzaktan dokaz kojim se potvrđuje da su Lenjin ili Sverdlov donijeli odluku o smaknuću. Voditelj istraživačkog ruskog odbora tijekom istrage o ubojstvu obitelji Romanov 1993. godine, V. N. Solovjov zaključio je da ne postoji niti jedan pouzdan dokument koji ukazuje da su Lenjin ili Sverdlov odgovorni. U svom je obrazloženju istaknuo: "Prema pretpostavci o nevinosti nitko ne može biti kazneno odgovoran dok mu se ne dokaže krivnja. U ovom kaznenom postupku autoritativni stručnjaci proveli su temeljitu istragu arhivskih izvora uzimajući u obzir sve dostupne materijale, uključujući i najveći državni arhiv u zemlji. U studiju su bili uključeni svi važni stručnjaci na ovu temu - povjesničari i arhivisti. I mogu samouvjereno reći da danas ne postoji niti jedan pouzdan dokument koji bi dokazao postojanje inicijative za smaknućem od strane Lenjina ili Sverdlova."